**Capitulez, iubite!**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Îţi mai aduci aminte ziua când ai luat

soarele şi mi l-ai pus în suflet?”

Lucian Blaga

- Cât de obraznic e, deodată, vântul

Când nasturii în glumă mi-i descheie,

Nu-i pasă, nici nu vrea consimţământul

Şi-mi spune: „Nu e lacăt fără cheie... ”

Ce îndrăzneţi sunt stropii reci de ploaie,

Când se preling sub bluza mea subţire,

Pe sânii mici şi-aprind o vâlvătaie

Ce îmi inundă ochii cu uimire,

Dar tu, iubite, fără de atingeri,

Mă locuieşti profund şi interzis,

Capitulez cu temeri şi convingeri

C-am să câştig un colţ de paradis.

- Mă iartă dacă uneori ca vântul

Îți mângâi trupul fin, nu ai idee

Cât te doresc, aș da întreg pământul

Să simt în patul meu cum o maree

Răsfață noaptea-n razele de lună

Și dimineața bea un strop de soare,

Iar peste zi, când norii se răzbună

Și mă transform din ploaie trecătoare,

Sunt simfonia ce-ți sărută pieptul,

Nu-ți fie teamă de capitulare,

Să nu regreți nici că ți-ai dat acceptul,

Eu știu să prețuiesc femeia-floare.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015